Grethe J. Knudsen

Grethe Jeanne Knudsen (født 5. desember 1953) er en norsk teaterleder, tidligere sentral aktivist på norsk venstreside og i kvinnebevegelsen. På 1970-tallet var hun leder for Rød Ungdom.

Knudsen engasjerte seg politisk allerede i skoletiden, og var i årene 1972–1973 medlem i Norges Gymnasiastsambands sentralstyre. Hun var aktiv i ml-bevegelsen og satt i Rød ungdoms sentralstyre fra 1973 til 1980. Fra 1976 til 1979 var det Knudsen som frontet organisasjonen utad, som «offisiell talsperson».
Senere har hun fulgt opp det politiske engasjementet lokalt, og var vararepresentant for Rød Valgallianse i Porsgrunn bystyre fra 1995 til 1999. På 2000-tallet har hun stått på Rødts valglister.

Hun var leder av Kvinnefronten Grenland fra 1983 til 1992, og satt i Kvinnefrontens landsstyre fra 1994 til 1997. På 2000-tallet har hun sittet i Latin-Amerikagruppenes kvinneutvalg.

Knudsen tok artium i 1972, og studerte senere statsvitenskap, spansk og flerkulturell forståelse.

Hun arbeidet ved Postgirokontoret i Oslo fra 1974 til 1983, deretter ved Postverket i Skien og Porsgrunn fram til 1996. Begge steder var hun tillitsvalgt i fagforeningen.

I 1998 begynte hun å arbeide ved Grenland Friteater, der hun nå (2013) er daglig leder.

Hun er også utdannet som tolk, og var høsten 1997 tolk for og deltaker i en «solidaritetsbrigade» ved et seks måneders opphold i Chiapas i Mexico, i regi av Latin-Amerikagruppene. Knudsen har fra 1999 vært frilanstolk i spansk ved Tolketjenesten i Grenland.

Referanser

Eksterne lenker 
 Om Knudsen på Grenland Friteaters nettsider
 En stamme i Hydrolandskapet, Knudsens mellomfagsoppgave på studiet Flerkulturell forståelse (Om Grenland Friteater)

Norske teatersjefer
RV-politikere
Fødsler i 1953